Prince er død - YYX
21. april 2016 by Ritzau
Sangeren Prince er død, 57 år, skriver det amerikanske underholdningsmedie TMZ.
Oplysningen om, at popikonet skulle være afgået ved døden, er nu bekræftet af Princes manager, og flere andre kilder bekræfter oplysningen over for TMZ.
Ifølge mediet blev sangerens lig fundet ved hans ejendom i Minnesota tidligt torsdag morgen.
– Det er med dyb sorg, at jeg bekræfter, at den legendariske, ikoniske kunstner, Prince Rogers Nelson, er død i sit hjem i Paisley Park denne morgen i en alder af 57 år, udtaler manageren ifølge magasinet Variety.
– Der er ikke yderligere oplysninger om dødsårsagen på nuværende tidspunkt, tilføjer hun.
Særligt i 1980´erne satte han stort præg på musikken med albums som Purple Rain, som var det første af Princes albums, der ramte førstepladsen på musikmagasinet Billboards top 100.
Titelnummeret fra dette album er kåret til 1980´ernes bedste sang, skriver musikmagasinet Pitchfork.
Filed Under: Forside, Kultur, Musik, Udland